Στα ίχνη ενός μεγάλου κυκλώματος που εκδίδει πλαστές ιατρικές βεβαιώσεις αναπηρίας, εξασφαλίζοντας αποφυλακίσεις σε δεκάδες κρατούμενους, βρίσκονται οι δικαστικές αρχές. Η υπόθεση του Αριστείδη Φλώρου (Εnerga-Hellas Power) αποτέλεσε την αφορμή προκειμένου-έστω και με καθυστέρηση- να διερευνηθούν εις βάθος παρόμοιες υποθέσεις.

Οι δικαστικές αρχές εντόπισαν 343 «ύποπτες» περιπτώσεις, κατά τα τελευταία τρία χρόνια. Πρόκειται για κρατούμενους που αποφυλακίστηκαν προσκομίζοντας πιστοποιητικά αναπηρίας. Μάλιστα, όπως αναφέρει το Έθνος, εκτός φυλακής-χάρη στην παραπάνω «μέθοδο» βρίσκεται ήδη ένας ισοβίτης, ο οποίος επί χρόνια απασχολούσε την Αστυνομία και τη Δικαιοσύνη και έχει κατηγορηθεί για ανθρωποκτονία και πολλά άλλα αδικήματα.

Μέσω της έρευνας που διεξάγουν οι δικαστικές αρχές, επιβεβαιώνονται οι υποψίες για ύπαρξη εγκληματικής οργάνωσης που εξασφαλίζει-έναντι μεγάλης αμοιβής-πλαστά πιστοποιητικά αναπηρίας, όπως έγινε και στην περίπτωση του Αριστείδη Φλώρου.

Το υπουργείο Δικαιοσύνης παρακολουθεί στενά την υπόθεση, με τον αρμόδιο υπουργό Μιχάλη Καλογήρου να ξεκαθαρίσει ότι «θα επανελεγχθούν τα πάντα από το 2015 και μετά». Το υπουργείο, μάλιστα, θα φέρει τροπολογία, όπου θα αυστηροποιεί το πλαίσιο χορήγησης πιστοποιητικών αναπηρίας και ελέγχου των διαδικασιών αποφυλάκισης.